CELEX: 32021D1359
Language: lt
Date: 1625011200000
Title: Komisijos sprendimas (ES) 2021/1359 2021 m. birželio 30 d. kuriuo Vokietijai leidžiama pratęsti tam tikrus Europos Parlamento ir Tarybos reglamento (ES) 2021/267 2 ir 3 straipsniuose nurodytus laikotarpius (pranešta dokumentu Nr. C(2021) 4638) (Tekstas autentiškas tik vokiečių kalba)

2021 8 16   
               
               
                  LT
               
               
                  Europos Sąjungos oficialusis leidinys
               
               
                  L 293/10
               
            
         KOMISIJOS SPRENDIMAS (ES) 2021/1359
         2021 m. birželio 30 d.
         kuriuo Vokietijai leidžiama pratęsti tam tikrus Europos Parlamento ir Tarybos reglamento (ES) 2021/267 2 ir 3 straipsniuose nurodytus laikotarpius
         
            
               (pranešta dokumentu Nr. C(2021) 4638)
            
         
         (Tekstas autentiškas tik vokiečių kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2021 m. vasario 16 d. Europos Parlamento ir Tarybos reglamentą (ES) 2021/267, kuriuo, atsižvelgiant į tebesitęsiančią COVID-19 krizę, nustatomos konkrečios laikinosios priemonės dėl tam tikrų pažymėjimų, licencijų bei leidimų atnaujinimo arba pratęsimo, tam tikrų periodinių patikrinimų ir kvalifikacijos kėlimo kursų atidėjimo tam tikrose transporto teisės aktais reglamentuojamose srityse ir tam tikrų Reglamente (ES) 2020/698 nurodytų laikotarpių pratęsimo (1), ypač į jo 2 straipsnio 8 dalį ir 3 straipsnio 4 dalį,
         kadangi:
         
                     (1)
                  
                  
                     Reglamento (ES) 2021/267 2 straipsnio 1 dalimi pratęsiami profesinės kompetencijos pažymėjimo (toliau – PKP) turėtojo kvalifikacijos kėlimo kursų išklausymo terminai, kurie kitu atveju būtų pasibaigę arba baigtųsi laikotarpiu nuo 2020 m. rugsėjo 1 d. iki 2021 m. birželio 30 d. To reglamento 2 straipsnio 3 dalimi pratęsiamas atitinkamo suderinto Sąjungos kodo „95“ įrašo galiojimas;
                  
               
                     (2)
                  
                  
                     Reglamento (ES) 2021/267 2 straipsnio 5 dalimi pratęsiamas Europos Parlamento ir Tarybos direktyvos 2003/59/EB (2) II priede nurodytų vairuotojų kvalifikacinių kortelių, kurios kitu atveju būtų baigusios galioti arba baigtų galioti laikotarpiu nuo 2020 m. rugsėjo 1 d. iki 2021 m. birželio 30 d., galiojimas;
                  
               
                     (3)
                  
                  
                     Reglamento (ES) 2021/267 3 straipsnio 1 dalimi pratęsiamas vairuotojų pažymėjimų, kurie kitu atveju būtų baigę galioti arba baigtų galioti laikotarpiu nuo 2020 m. rugsėjo 1 d. iki 2021 m. birželio 30 d., galiojimas;
                  
               
                     (4)
                  
                  
                     2021 m. gegužės 18 d. raštu Vokietija pateikė pagrįstą prašymą leisti pratęsti tam tikrus Reglamento (ES) 2021/267 2 ir 3 straipsniuose nurodytus laikotarpius. 2021 m. gegužės 28 d. raštu Vokietija pateikė papildomos informacijos prašymui pagrįsti;
                  
               
                     (5)
                  
                  
                     savo pagrįstu prašymu Vokietija siekia, pirma, gauti leidimą Reglamento (ES) 2021/267 2 straipsnio 1 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti trimis mėnesiais tos nuostatos ir 2 straipsnio 3 dalies taikymo tikslais; antra, gauti leidimą to reglamento 2 straipsnio 5 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti trimis mėnesiais ir galiausiai gauti leidimą to reglamento 3 straipsnio 1 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti trimis mėnesiais;
                  
               
                     (6)
                  
                  
                     remiantis Vokietijos pateikta informacija, dėl priemonių, kurių ji ėmėsi siekdama užkirsti kelią COVID-19 plitimui arba jį suvaldyti, išklausyti kvalifikacijos kėlimo kursus ir gauti jų išklausymo pažymėjimus, įrašyti suderintą Sąjungos kodą „95“ ir atnaujinti vairuotojų kvalifikacines korteles toje valstybėje narėje greičiausiai vis dar bus sudėtinga po 2021 m. birželio 30 d.;
                  
               
                     (7)
                  
                  
                     Vokietijos skaičiavimais, pagal galiojančius teisės aktus dėl profesionalių vairuotojų mokymo kasmet surengiama apie 300 000 kvalifikacijos kėlimo kursų. Dėl pandemijos šiuos kursus buvo leista rengti tik dalyvaujant labai mažam dalyvių skaičiui, o tam tikrais atvejais kursų iš viso nebuvo leista rengti;
                  
               
                     (8)
                  
                  
                     remiantis Vokietijos pateikta informacija, profesionalių vairuotojų pradinio profesinio rengimo ir kvalifikacijos kėlimo kursams taikomi apribojimai nustatyti kiekvienos atitinkamos federalinės žemės potvarkiais dėl apsaugos nuo koronaviruso ir Vokietijos apsaugos nuo infekcijų įstatymu (3). Dėl nuolatinio taisyklių pritaikymo prie pandemijos raidos daugelyje federalinių žemių padėtis buvo ir išlieka gana skirtinga;
                  
               
                     (9)
                  
                  
                     pavyzdžiui, Badeno-Viurtembergo žemėje viena iš priemonių, taikytų dėl didelio užsikrėtimų skaičiaus, buvo bendras draudimas organizuoti renginius. Nors šiuo metu šioje žemėje kvalifikacijos kėlimo kursus profesiniais tikslais paprastai leidžiama rengti, tarp asmenų turi būti išlaikomas ne mažesnis kaip 1,5 metro atstumas, o tai reiškia, kad atitinkamai ribojamas pradinio profesinio rengimo ir kvalifikacijos kėlimo kursų, skirtų profesionalių vairuotojų kvalifikacijai įgyti, dalyvių skaičius;
                  
               
                     (10)
                  
                  
                     pavyzdžiui, Bavarijoje nuo 2020 m. gegužės 11 d. iki lapkričio 30 d. buvo leidžiama rengti profesionaliems vairuotojams skirtus pradinio profesinio rengimo ir kvalifikacijos kėlimo kursus, tačiau dėl taikomų atstumo laikymosi taisyklių buvo leista dalyvauti tik nedideliam skaičiui dalyvių. Laikotarpiu nuo 2020 m. gruodžio 1 d. iki 2020 m. gruodžio 15 d. pradinio profesinio rengimo ar kvalifikacijos kėlimo kursai nebuvo rengiami. Nuo 2020 m. gruodžio 16 d. iki 2021 m. birželio 6 d. profesinio mokymo kursai miesto ir kaimo vietovėse draudžiami, jei per pastarąsias septynias dienas sergamumas COVID-19 tose vietovėse siekė 100 nustatytų koronaviruso atvejų arba daugiau. Vokietija pažymi, kad, nors pastarųjų septynių dienų sergamumas Bavarijoje iki mažiau nei 100 nustatytų atvejų sumažėjo tik antroje gegužės mėn. pusėje, 2021 m. gegužės 26 d. kai kuriuose rajonuose ši riba vis dar buvo viršyta;
                  
               
                     (11)
                  
                  
                     remiantis Vokietijos pateikta informacija, kitose federalinėse žemėse priimtose taisyklėse taip pat numatyta, kad kursai gali būti rengiami tik taikant didelius apribojimus, visų pirma susijusius su mažiausiu atstumu tarp dalyvių, o dėl to labai sumažėja mokymo centrų pajėgumas. Kai kuriais atvejais, net jei mokymo kursus rengti leidžiama, kai kurie mokymo centrai atsargumo sumetimais nusprendė pandemijos metu kursų nerengti. Dėl to susikaupė daug dar nesurengtų mokymus, o šią sankaupą galima panaikinti tik pamažu ir nuosekliai;
                  
               
                     (12)
                  
                  
                     remiantis Vokietijos federalinės krovinių vežimo keliais, logistikos ir šalinimo asociacijos (4) Vokietijai pateikta informacija, dėl to, kad buvo imtasi tokių priemonių, buvo atidėta daug kvalifikacijos kėlimo kursų, kuriuos mokymo centrai turi rengti paeiliui. Remiantis Vokietijos kelių transporto asociacijos (5) informacija, vien 2021 m. pirmąjį ketvirtį jau buvo 5 000 profesionalių vairuotojų, laukiančių kvalifikacijos kėlimo kursų. Palyginti su tuo pačiu praėjusių metų ketvirčiu, dalyvių skaičius siekė tik apie 60 % Be to, pasak Vokietijos, per šį laiką ši sankaupa tikriausiai padidėjo dėl griežtesnių izoliacijos priemonių, kurios buvo taikomos per pastarąsias kelias savaites. Pavyzdžiui, Bavarijos regiono valdžios institucijos apskaičiavo, kad, siekiant patenkinti paklausą, per ateinančius tris mėnesius reikėtų surengti dvigubai daugiau kursų, o tai neatrodo tikėtina atsižvelgiant į esamas atstumo laikymosi taisykles;
                  
               
                     (13)
                  
                  
                     taip pat, remiantis Vokietijos pateikta informacija, tikėtina, kad vairuotojo pažymėjimų atnaujinimas po 2021 m. birželio 30 d. bus neįmanomas dėl priemonių, kurių ji ėmėsi siekdama užkirsti kelią COVID-19 plitimui arba jį suvaldyti;
                  
               
                     (14)
                  
                  
                     dėl šeimos gydytojų ir, tikėtina, nuo 2021 m. birželio 7 d. bendrovių medicinos tarnybų įtraukimo į Vokietijos federalinės Vyriausybės skiepijimo strategiją, taip pat dėl to atsirandančio didelio ir vis didėjančio darbo krūvio, Vokietija numato, kad atsiras didelių kliūčių, trukdančių atlikti sveikatos patikrinimus, reikalingus norint šią vasarą pratęsti vairuotojo pažymėjimus;
                  
               
                     (15)
                  
                  
                     Vokietijos teigimu, numatoma, kad šios kliūtys didės, ypač nuo 2021 m. birželio mėn., nes numatoma, kad bus panaikintas dabartinis skiepijimas prioritetine tvarka ir dėl to padaugės užsiregistravusiųjų skiepytis. Vien 2021 m. birželio mėn., tikėtina, kad gydytojų kabinetai ir bendrovių medicinos tarnybos gaus ir panaudos 14 396 850„BioNTech“ vakcinos dozių. Be to, Vokietija numato, kad bus pristatytos „AstraZeneca“, „Johnson & Johnson“ ir „Curevac“ vakcinos, priklausomai nuo atitinkamų gamintojų pristatymo tvarkaraščio;
                  
               
                     (16)
                  
                  
                     Vokietija taip pat numato, kad dėl didelio COVID-19 atvejų skaičiaus pažymėjimus vairuotojams išduodančioms institucijoms gali tekti vėl nutraukti veiklą arba dėl didelio užsikrėtusių asmenų skaičiaus valdžios institucijose gali būti neįmanoma vykdyti įprastos veiklos;
                  
               
                     (17)
                  
                  
                     pavyzdžiui, Žemutinėje Saksonijoje ir Šiaurės Reine-Vestfalijoje daugelis vairuotojo pažymėjimus išduodančių institucijų vis dar yra uždaros visuomenei. Asmeniniai vizitai yra galimi tik atskirai užsiregistravus ir yra susiję tik su klausimais, dėl kurių būtina atvykti. Saksonijoje nuo pandemijos pradžios sumažinus tiesiogiai teikiamų paslaugų skaičių, vairuotojo pažymėjimų išdavimas tapo daug sudėtingesnis. Vokietijos teigimu, tikėtina, kad šios ir kitos vairuotojo pažymėjimus išduodančios institucijos ateityje gali užsidaryti;
                  
               
                     (18)
                  
                  
                     remiantis Vokietijos federalinės automobilių transporto institucijos (6) duomenimis, 2021 m. gegužės 3 d. Vokietijoje 102 426 asmenys turėjo C, C1, CE arba C1E kategorijų vairuotojo pažymėjimą, kurio galiojimas baigiasi nuo 2021 m. liepos 1 d. iki 2021 m. rugsėjo 30 d., o 10 517 asmenų turėjo D, D1, DE arba D1E kategorijų vairuotojo pažymėjimą, kurio galiojimo laikas baigiasi tuo pačiu laikotarpiu. 51 799 asmenų, turinčių C, C1, CE, C1E kategorijų vairuotojo pažymėjimą, ir 8 331 asmens, turinčio D, D1, DE arba D1E kategorijų vairuotojo pažymėjimą, kiekviename iš jų esant įrašytam „95“ kodui, atitinkamas profesinės kompetencijos pažymėjimas (toliau – PKP) taip pat baigia galioti 2021 m. liepos 1 d. – 2021 m. rugsėjo 30 d.;
                  
               
                     (19)
                  
                  
                     Vokietijos teigimu, šie skaičiai neapima vairuotojo pažymėjimų ir PKP, kurių galiojimas buvo pratęstas taikant Europos Parlamento ir Tarybos reglamentą (ES) 2020/698 (7) ir Reglamentą (ES) 2021/267. Todėl vairuotojo pažymėjimus išduodančios institucijos turėtų nagrinėti gerokai daugiau prašymų atnaujinti vairuotojo pažymėjimus nei įprasta;
                  
               
                     (20)
                  
                  
                     Vokietijos teigimu, trijų mėnesių laikotarpis, kuriuo prašoma pratęsti galiojimą, yra tik toks, kuris būtinas atsižvelgiant į šiuo metu susikaupusius dar nesurengtus profesionalių vairuotojų kvalifikacijos kėlimo kursus. Vokietija tikisi, kad iki 2021 m. rugsėjo 30 d. skiepijimas bus sėkmingai vykdomas, todėl bus galima padidinti sveikatos patikrinimų, siekiant įvertinti vairuotojų tinkamumą, skaičių ir sumažinti dabartinį vairuotojo pažymėjimus išduodančių institucijų darbuotojų trūkumą;
                  
               
                     (21)
                  
                  
                     šis prašymas susijęs tik su ataskaitiniu laikotarpiu nuo 2021 m. liepos 1 d. iki rugsėjo 30 d., todėl jis apima tik ribotą vairuotojo pažymėjimų ir profesinių vairuotojo kvalifikacijų skaičių. Be to, asmenys, kuriems toks pratęstas galiojimo laikotarpis yra naudingas, jau yra gavę vairuotojo pažymėjimą arba bent vieną kartą išklausę kvalifikacijos kėlimo kursus ir taip įrodę savo kvalifikaciją bei kompetenciją. Todėl prašomas pratęsimas neturėtų kelti neproporcingos rizikos transporto saugai ir apsaugai;
                  
               
                     (22)
                  
                  
                     todėl Vokietijai turėtų būti suteiktas leidimas Reglamento (ES) 2021/267 2 straipsnio 1 dalyje (tos nuostatos ir 2 straipsnio 2 dalies taikymo tikslais) ir 2 straipsnio 3 dalyje, 2 straipsnio 5 dalyje ir 3 straipsnio 1 dalyje nurodytus laikotarpius nuo 2020 m. rugsėjo 1 d. iki 2021 m. birželio 30 d. pratęsti trimis mėnesiais,
                  
               PRIĖMĖ ŠĮ SPRENDIMĄ:
         
            1 straipsnis
            Vokietijai leidžiama pratęsti Reglamento (ES) 2021/267 2 straipsnio 1, 3 ir 5 dalyse ir 3 straipsnio 1 dalyje nurodytus laikotarpius, kaip nurodyta toliau:
            
                        a)
                     
                     
                        Reglamento (ES) 2021/267 2 straipsnio 1 ir 3 dalių taikymo tikslais to reglamento 2 straipsnio 1 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti trimis mėnesiais;
                     
                  
                        b)
                     
                     
                        to reglamento 2 straipsnio 5 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti trimis mėnesiais ir
                     
                  
                        c)
                     
                     
                        to reglamento 3 straipsnio 1 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti trimis mėnesiais.
                     
                  
         
            2 straipsnis
            Šis sprendimas skirtas Vokietijos Federacinei Respublikai.
         
         
            Priimta Briuselyje 2021 m. birželio 30 d.
            
               
                  Komisijos vardu
               
               Adina-Ioana VĂLEAN
               
                  Komisijos narė
               
            
         
         
            (1)  OL L 60, 2021 2 22, p. 1.
         
            (2)  2003 m. liepos 15 d. Europos Parlamento ir Tarybos direktyva 2003/59/EB dėl tam tikrų kelių transporto priemonių kroviniams ir keleiviams vežti vairuotojų pradinės kvalifikacijos ir periodinio mokymo, iš dalies keičianti Tarybos reglamentą (EEB) Nr. 3820/85 ir Tarybos direktyvą 91/439/EEB bei panaikinanti Tarybos direktyvą 76/914/EEB (OL L 226, 2003 9 10, p. 4).
         
            (3)  Vierten Gesetzes zum Schutz der Bevölkerung bei einer epidemischen Lage von nationaler Tragweite vom 22. April 2021, BGBl. I S. 802.
         
            (4)  Bundesverband Güterkraftverkehr. Logistik und Entsorgung.
         
            (5)  Straßenverkehrsgenossenschaft.
         
            (6)  Kraftfahrt-Bundesamts.
         
            (7)  2020 m. gegužės 25 d. Europos Parlamento ir Tarybos reglamentas (ES) 2020/698, kuriuo atsižvelgiant į COVID-19 protrūkį nustatomos konkrečios laikinosios priemonės dėl tam tikrų pažymėjimų, licencijų bei leidimų atnaujinimo arba pratęsimo ir tam tikrų periodinių patikrinimų ir kvalifikacijos kėlimo kursų atidėjimo tam tikrose transporto teisės aktais reglamentuojamose srityse (OL L 165, 2020 5 27, p. 10).